People's Convention Yoti Kwete Kuna VaMakoni
Veruzhinji vanoti VaMakoni havakwanisi kutungamira nyika nokuti vakabatsirana naVaMugabe mukuuraya nyika.
Masangano akazvimirira anodarika makumi matatu atanga neChishanu musangano wemazuva maviri wekuzeya mamiriro akaita zvinhu minyika, uye kukurukura pamusoro pevanhu vari kuda kutungamira nyika musarudzo dzemuna Kurume. Musangano uyu, uyo uri kuitwa pasi pegungano rinonzi People's Convention, uri kupindzwa nevanhu vanodarika zviuru zvina. Vachitaura pamusangano uyu, sachigaro we National Constitutional Assembly, Doctor Lovemore Madhuku, vati vanhu vemuZimbabwe havafanirwe kurasa vanhu vakavatungamira mukurwisa VaMugabe, vachinobatana nevaimbove gurukota rezve mari, VaSimba Makoni. Sekutaura kuri kuita Thomas Chiripasi ari muHarare, vanhu vakawanda varamba kuti nyika itungamirwe naVaMakoni Tichiri panyaya iyi, nhengo dzeWOZA neMOZA dzinosvika makumi maviri nenomwe, dzinonzi dzakarohwa neChina dzikambochengetedzwa nemapurisa muHarare. Vanhu ava vakarohwa apo vainge vakagara muAfrica Unity Square, vakamirira kupinda mumahotera mavaizorara panguva iyo vanenge vari pamusangano we People’s Convention. Vakambochengetedzwa nemapurisa vakazoregedzwa, asi vamwe vavo vakaendeswa kunorapwa mavanga avakakuvadzwa. Muzvare Clara Makoni imwe nhengo yeWOZA. Patience Rusere weStudio Seven aita hurukuro naMuzvare makoni kuti tinzwe zvakaitika. Dzimwe Nhau Kubva kuStudio 7...